स्वास्थ्य शिविर में आंखों के साथ दूसरे चेकअप किए गए
विष्णु महायज्ञ के साथ ही 5 मार्च को स्वास्थ्य शिविर में आदिवासियों की आंखों परीक्षण के साथ ही स्वास्थ आदि की जांच कर उन्हें आश्रम की ओर से निशुल्क दवाइयों का वितरण भी किया गया। केंदई फाल स्थित स्वामी भजनानंद वनवासी सेवा आश्रम में श्रीमद परमहंस स्वामी शारदानंद सरस्वती महाराज द्वारा प्रतिदिन सुबह रुद्राभिषेक शिवार्चन के बाद यज्ञशाला में विष्णु महायज्ञ की आहुतियां दी जा रही है। 9 मार्च को वनवासी वर वधुओं के सामूहिक विवाह के लिए अभी तक पचास जोड़ों का पंजीयन हुआ। जिनका 9 मार्च को वैदिक रीति-रिवाज से विवाह सम्पन्न होगा।
स्वास्थ शिविर में जहां लगभग दो सौ लोगों की आंखों की जांच की गई। इसमें कुछ आंखों के मरीजों को आपरेशन के लिए चयन किया गया। वहीं लगभग सौ लोगों को चश्में के लिए चयन किया गया। 9 मार्च को चश्मे बनवाकर आश्रम की ओर से निशुल्क वितरित किए जाएंगे। अपोलो के सर्जन डॉ. सुनील केड़िया, डॉ. राकेश अग्रवाल, वरिष्ठ दंत चिकित्सक डॉ. राजकुमार खेत्रपाल, नेत्र रोग विशेषज्ञ डॉ. संजय जैन सहित कोरबा, अंबिकापुर के चिकित्सकों ने भी वनवासियों की जांच की। इस अवसर पर आश्रम की ओर से निशुल्क दवाओं का वितरण भी किया गया। स्वास्थ शिविर में क्षेत्र के अनेक वनवासी बंधुओं ने विशेषज्ञ चिकित्सकों की निशुल्क सेवाओं का लाभ उठाया। इस अवसर पर अम्बिकापुर से लेकर कोरबा, बिलासपुर, कटघोरा, जांजगीर-चांपा आदि के श्रद्धालुओं ने भी दर्शन पूजन में भाग लेकर सामूहिक विवाह की तैयारियों के साथ ही आश्रम में भागवत कथा का रसपान कर पुण्य प्राप्त कर रहे। सामूहिक विवाह में वर वधुओं को आशीर्वाद देने बिहार मोतीहारी आश्रम से स्वामी शक्ति शरण महाराज, गुजरात जूनागढ़ से स्वामी अभिराम दास महाराज भी पधार चुके हैं जिनके सत्संग का लाभ भी श्रद्धालुओं को प्रतिदिन प्राप्त हो रहा है।
hin_Deva hin_Deva hin_Deva